*Kiss Ottó*

**Jó kövér királyfi**

Egyszer egy királyfi elindult magában,

jó kövér királyfi

egészen magában,

sokáig mendegélt, baktatott naphosszat,

gondolta, véget ér

úgyis az út.

Messze volt a kastély, királylány élt benne,

tudta a királyfi:

jó sovány királylány

hatalmas kastélyban – ha egyszer odaér

megkéri a kezét

azonnal ő.

Várta a királylány mutatós kérőjét,

remélte, sovány lesz,

gyönyörű királyfi,

eljön és megkéri majd az ő két kezét

– legalább egyiket,

bizakodott.

Átment a királyfi hetedhét országon,

jó kövér királyfi

egész a kastélyig,

azonnal csengetett, amikor odaért:

ó, kedves királylány,

add a kezed!

Jó napot, királyfi, tán előbb köszönnél,

mondta a királylány,

és nagyot mosolygott:

szép volt a királyfi, sovány is, úgy látta,

kedvére való volt

nagyon neki.

Köszönt a királyfi most elég hangosat,

megvolt az esküvő,

fotózás, ilyesmi

– a hosszú út alatt lefogyott ugyanis

a kövér királyfi legalább tíz kilót,

még az is lehet, hogy

tizenötöt.